ที่ ปส. 052/2566                                               วันที่ 7 สิงหาคม 2566

**ไอแบงก์ร่วมคณะรองนายก “พล.อ.ประวิตร” ลงพื้นที่ช่วยมูโนะ ส่งมอบเงินบริจาคเยียวยาผู้ประสบภัย**

**พร้อมออกมาตรการช่วยเหลือลูกค้า**

**พลเอก ประวิตร วงษ์สุวรรณ** รองนายกรัฐมนตรี  พร้อม **นายสันติ  พร้อมพัฒน์** รัฐมนตรีช่วยว่าการกระทรวงการคลัง  และคณะลงพื้นที่มูโนะ อำเภอสุไหงโก-ลก จังหวัดนราธิวาส เข้าเยี่ยมผู้ประสบภัยจากเหตุการณ์โกดังเก็บพลุระเบิดในตลาดมูโนะ เมื่อวันที่ 29 กรกฎาคม 2566 ที่ผ่านมา  ซึ่งมีบ้านเรือนพังเสียหายนับร้อยหลัง มีผู้เสียชีวิต รวมทั้งได้รับบาดเจ็บจำนวนมาก  โดย**ไอแบงก์** เร่งออกมาตรการช่วยเหลือทางการเงินให้แก่ลูกค้าที่ได้รับผลกระทบ และส่งมอบเงินบริจาคเพื่อเยียวยาเบื้องต้น 150,000 บาท  แก่ครอบครัวผู้ได้รับภัยพิบัติในครั้งนี้ ณ โรงเรียนบ้านมูโนะ จังหวัดนราธิวาส เมื่อช่วงเที่ยงวันที่ 7 สิงหาคม 2566

**ธนาคารอิสลามแห่งประเทศไทย (ไอแบงก์)** **ดร.ทวีลาภ  ฤทธาภิรมย์ กรรมการและผู้จัดการ** ได้ส่งมอบเงินบริจาค ผ่าน**รองนายกรัฐมนตรี** เป็นจำนวนเงินรวมทั้งสิ้น 150,000 บาท ซึ่งทาง**ผู้ว่าราชการจังหวัดนราธิวาส** นายสนั่น  พงษ์อักษร จะนำไปช่วยเหลือครอบครัวผู้ประสบภัยต่อไป โดยเงินบริจาคจำนวนดังกล่าว ส่วนหนึ่งเป็นเงินของพี่น้องประชาชนที่ร่วมบริจาคเข้ามาในบัญชีธนาคารอิสลามแห่งประเทศไทย เลขที่  008-1-36519-5 ชื่อบัญชี "ช่วยเหลือผู้ประสบภัยจากเหตุโกดังพลุระเบิด ตลาดมูโนะ-นราธิวาส" เป็นบัญชีที่ธนาคารเปิดเพื่อให้พี่น้องประชาชนได้มีส่วนร่วมในการช่วยเหลือผู้ประสบเหตุ ตั้งแต่วันที่ 31 กรกฎาคม 2566 และอีกส่วนหนึ่งเป็นเงินบริจาคของธนาคารที่สมทบเพิ่มเติมจำนวน 50,000 บาท

จากนั้น ดร.ทวีลาภ ยังได้ให้การต้อนรับ **รัฐมนตรีช่วยว่าการกระทรวงการคลัง** ในฐานะกำกับดูแลธนาคารอิสลามแห่งประเทศไทยซึ่งได้เข้าเยี่ยมให้กำลังใจกับ 7 ครอบครัวลูกค้าธนาคารผู้ประสบภัยพิบัติครั้งร้ายแรงนี้ ภายในพื้นที่บูธของธนาคาร โดยไอแบงก์ได้ออกมาตรการช่วยเหลือลูกค้าผู้ประสบภัยพิบัติโกดังพลุระเบิด บ้านมูโนะ นราธิวาส เพื่อให้บรรเทาความเดือดร้อนและผ่อนปรนการชำระหนี้ให้กับลูกค้าสินเชื่ออุปโภคบริโภคทั้งแบบมีหลักประกันและไม่มีหลักประกัน รวมถึงสินเชื่อธุรกิจแบบมีกำหนดระยะเวลา (Term Financing) ด้วยการพักชำระหนี้เงินต้น ให้ชำระเฉพาะกำไรระยะเวลาไม่เกิน 6 เดือน โดยให้ขยายระยะเวลาออกไปไม่เกินระยะเวลาที่พักชำระ และยกเว้นค่าชดเชยผิดนัด (Late charge) ที่เกิดขึ้นทั้งจำนวนจนถึงวันที่ปรับปรุงบัญชี

ในโอกาสนี้ ไอแบงก์ยังได้เดินทางไปให้กำลังใจและได้มอบกระเช้าน้ำนมถั่วเหลืองฮาลาลลาบันซอยเพื่อสุขภาพ แก่ผู้ป่วยที่ประสบภัยจากเหตุพลุระเบิด ที่ยังรักษาตัวอยู่ที่โรงพยาบาลสุไหงโก-ลก ผ่าน **นายสุวิชญ์  จิตติ รองผู้อำนวยการฝ่ายบริหาร โรงพยาบาล สุไหงโก-ลก**ตลอดจนเดินแจกจ่ายให้แก่ผู้ประสบภัยและจิตอาสาที่อยู่ในละแวกจุดเกิดเหตุ

สำหรับลูกค้าที่ได้รับผลกระทบสามารถแจ้งความประสงค์เข้าร่วมมาตรการช่วยเหลือนี้ได้ที่ไอแบงก์ทุกสาขาทั่วประเทศ  ตั้งแต่วันที่ 31 กรกฎาคม 2566 เป็นต้นไป หรือพี่น้องประชาชนที่สนใจจะบริจาคให้ความช่วยเหลือผู้ประสบภัย ยังสามารถโอนเข้ามาช่วยเหลือกันได้ถึงวันที่ 31 สิงหาคม 2566 นี้  สอบถามรายละเอียดเพิ่มเติม โทร.  ibank Call Center 1302 หรือ แชท Messenger : Islamic Bank of Thailand - ibank (@ibank.th) และ Line : ibank 4 all (@ibank)

                 ขอขอบคุณในความอนุเคราะห์เผยแพร่ข่าวสาร